Asamoah Gyan

Asamoah Gyan (/ˌæsəˈmoʊə ˈdʒɑːn/; gebore 22 November 1985) is ’n Ghanese voormalige professionele sokkerspeler wat as ’n aanvaller gespeel het. Hy is ’n voormalige kaptein van die Ghanese nasionale span.

Gyan het sy loopbaan in 2003 begin by die Ghana Premierliga-klub Liberty Professionals, waar hy tien doele in sestien wedstryde aangeteken het. Daarna het hy drie seisoene by die Serie A-klub Udinese deurgebring, insluitend twee seisoene op lening by Modena, waar hy 15 doele in 53 ligawedstryde aangeteken het. By Udinese het hy 11 keer in 39 ligawedstryde gescore. In 2008 het Gyan by die Ligue 1-klub Rennes aangesluit en 14 doele in 48 ligawedstryde oor twee seisoene aangeteken.

In 2010 het Gyan by die destydse Premierliga-klub Sunderland aangesluit, en het die klub se rekord-oordragfooi gebreek. Hy het tien keer in 34 Premierliga-wedstryde gescore oor twee seisoene. In 2011 het Gyan op lening by Al Ain van die UAE Pro League aangesluit en het die liga se topskutspeker geword met 22 doele in 18 wedstryde. Die volgende seisoen het hy permanent by Al Ain aangesluit en gehelp om die Pro League-titel te behou, en weereens die topskutspeker geword met ’n indrukwekkende 31 doele in 22 wedstryde. In die 2013–14-seisoen het hy vir ’n rekord derde keer as topskutspeker geëindig met 29 doele in 26 wedstryde.

Gyan is die algehele topskutspeker van die Ghanese nasionale span met 51 doele. Hy het Ghana verteenwoordig by die Wêreldbekertoernooie in 2006, 2010 en 2014. Met ses doele is hy die top Afrikaanse doelskutter in die geskiedenis van die Wêreldbeker. Gyan het ook Ghana verteenwoordig by die Olimpiese Somerspele in 2004 en in sewe Afrika Nasiesbeker-toernooie (2008, 2010, 2012, 2013, 2015, 2017 en 2019), en gehelp om derde plek in 2008 en naaswenners in 2010 en 2015 te behaal. Hy het sy memoires, getiteld LeGYANdry, by die Kempinski Gold Coast Hotel in Accra bekendgestel. Op 20 Junie 2023 het Gyan sy aftrede van aktiewe sokker aangekondig.

Sy moontlik mees onvergeetlike oomblik as nasionale speler het op 2 Julie 2010 op die ENB-stadion in Johannesburg plaasgevind, toe Ghana in die laaste minuut van die Wêreldbeker-kwartfinaal teen Uruguay ’n strafskop toegeken is nadat Luis Suárez doelbewus met sy hand ’n seker doel op die doellyn gestop het. Gyan het die strafskop teen die dwarslat geskiet, en hoewel hy wel in die daaropvolgende strafskopreeks gescore het, het Ghana nie daarin geslaag om die halfeindstryd te bereik nie. As hy daardie eerste strafskop benut het, sou Ghana die eerste Afrika-span ooit gewees het om die halfeindrondte van ’n Wêreldbekertoernooi te haal.

 Verwysings 

Kategorie:Ghanese sokkerspelers
Kategorie:Geboortes in 1985
Kategorie:Lewende mense